L’Udin al ten bot denant di une buine Atalanta e, cun snait, cun cinisim e cuntun tic di fortune, al rive a vinci e a puartâ a cjase trê ponts impuartantons.
A Bergamo la scuadre di balon furlane si difint cun plui sintiment e atenzion che in altris ocasions, si zove di une altre zornadone di Karnezis tra i pâi, e spude balins tal mieç dal cjamp e finalmentri e cjate indenant un bon Zapata.
Al è propit l’atacant colombian il zuiadôr che al segne il prin gol de partide, juste ae fin dal prin timp. La segnadure dal Udin e rive dopo di cuarantecinc minûts di superioritât di zûc de bande dai atalantins, che a sburtin indenant dal principi ae fin de prime frazion e a cirin di fâsi viodi cuntune cierte continuitât des bandis di Karnezis. La difese dal Udin e resist e cuant che i bergamascs a tirin in puarte – cun Gomez, Kurtic, Caldara, Petagna e Conti – Sant Orestis di Atenis al è simpri pront e se al covente lu judin ancje Danilo, Felipe e la travierse.
Il gol al premie la determinazion di Zapata, che al scombat e le met dentri, dopo cualchi setemane di dizun e di erorats.
Il 4-4-2 di Delneri, cun Badu a rinfuartî la linie mediane dongje di Halfredsson, Kums e Fofana e cu la cubie di atac formade di Zapata e Thereau, ur lasse cjamp e iniziative ai parons di cjase, ma al somee funzionâ avonde ben, ancje se al è un tic masse clopadiç propit tal mieç. Dome in principi dal secont timp la Atalanta e rive a fâ rindi ad in plen la sô pression ofensive cul gol di Kurtic, che al profite di un blackout de difese dal Udin e al segne cul cjâf.
La concuiste de paritât e somee jessi dome il prin pas par un ribalatament dal risultât de bande de Atalanta. Impen lis robis a van intune altre maniere, parcè che Delneri al nase ben la situazion: al clame fûr Halfredsson, un tic masse balarin, e al met dentri Perica cun chê di mudâ il scheme dal 4-4-2 al 4-3-3, di alçâ la linie dal zûc e di ridusi la pression ofensive dai parons di cjase.
La sielte dal alenadôr furlan e je chê juste: l’Udin al mude il so ategjament tatic e psicologjic, la Atalanta e scuen ridusi la sô pression ofensive e i blancs e neris a deventin plui pericolôs a tacâ di Perica che al tire in puarte ma al mande il balon fûr di pôc. Al è il segnâl dal cambiament dai ecuilibris in cjamp e la anticipazion dal golon di Fofana, che al rive prime de mieze ore su assist di Thereau, in conclusion di une azion di cuintripît metude adun in colaborazion cun Matos, jentrât al puest di Zapata.
Gasperini al prove a rispuindi cul inseriment di Dramé e Freuler e i parons di cjase a impegnin Karnezis cun Masiello. Il numar un dai blancs e neris al pare e l’Udin al rispuint ancjemò in cuintripît, cun Fofana che i torne l’assist dal gol di prime a Thereau e cul atacant di Privas che al segne il trê a un definitîf.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn